སྤྱི་ལོ་ཉིས་སྟོང་གསུམ་ལོར་སྤྲུལ་སྐུ་ཚེ་དབང་འཇིགས་མེད་དང་།ཚངས་བཀྲ།བསྟན་དམར་བཅས་ཀྱིས་པར་དཔོན་རྒན་གཞོན་གྱི་འགན་བཞེས་ནས་པར་ཤིང་གསར་དུ་པཎ་ཆེན་ཤྰཀྱ་མཆོག་ལྡན་གྱི་བཀའ་འབུམ་བརྐོ་མཇུག་རྫོགས།སི་ཏུ་པདྨ་ཉིན་བྱེད་ཀྱི་གསུང་འབུམ་དང་འབྲི་གུང་བཀའ་འབུམ།མར་བའི་བཀའ་འབུམ།གྲུབ་མཐའ་ཁག་ལྔའི་ཆོས་འབྱུང་སོགས་བརྐོས།ལྷ་པར་རིགས་མཁྱེན་བརྩེ་དང་ཀོང་སྤྲུལ་བླ་བརྒྱུད་ཞལ་ཐང་།གྲུབ་མཐའ་ལྔའི་གཙོ་བོའི་ཞལ་ཐང་བརྐོས།མི་དམངས་ཤོག་སྒོར་ཁྲི་སུམ་བརྒྱ་ལྷག་བཏང་ནས་ཁང་བའི་སྟེང་དུ་བོད་རང་གི་ཁྱད་ཆོས་ལྡན་པའི་ཨར་ག་བརྡུངས་པ་དང་།ཁོར་ཡུག་ཏུ་རྡོ་གཅལ་བསྒྲིགས།ལྷ་ཁང་གི་རྒྱན་ཆ་ཡོངས་རྫོགས་གསར་དུ་རྡུང་བཟོ་མཛད།ཆོས་མཛོད་ཁང་དུ་གྲུབ་མཐའ་ལྔས་གཙོ་བྱས་པའི་སྐུ་བརྙན་ཟངས་གསེར་ལས་གྲུབ་པའི་འདྲ་སྐུ་བརྒྱད་ཙམ་བཞེངས།མགོན་ཁང་ནང་གི་གྱང་ལྷའི་ལོགས་བྲིས་ཐོར་ཞིག་སོང་བ་གསར་དུ་ཐང་ཀ་སྔོན་ལུགས་བཞིན་གྱི་བཟོ་བཀོད་མཛད་ནས་རང་བྱུང་རྡོ་ཚོན་རི་མོ་ཀ་ཤོག་བཅུ་གཅིག་བྲིས།པར་ཁང་ནང་གི་ཤིང་ཆ་ལས་གྲུབ་པའི་རིགས་ལ་རྐོས་རིས་དང་ས་ཚོན་སོགས་བཏང་།དེ་སྔོན་འགྲོ་གྲོན་གྲངས་མེད་བཏང་ནས་འབྲི་བཀོད་བྱས་པའི་པར་ཁང་དཀར་ཆག་ཞིབ་རྒྱས་པོད་ཉི་ཤུ་ཡོད་པ་དེ་ཉིད་ཐེབས་རྩ་ཚོགས་པ་སོགས་དང་དཔལ་འབྱོར་གྱི་འབྲེལ་པ་མཛད་ནས་པར་དུ་སྐྲུན་བཞིན་ཡོད།གཞན་ཡང་ཕྱི་རྒྱལ་ཨོ་གླིང་གནའ་ཤུལ་གྲགས་ཅན་གྱི་གྲས་སུ་འཛུགས་ཐུབ་པའི་དྲིལ་བསྒྲགས་ཀྱི་ཕྱག་ལས་གྲངས་མང་དུ་སྤེལ་ནས་གྲུབ་འབྲས་ལེགས་པོ་ཐོབ་བཞིན་ཡོད།